CELEX: 32008H0455
Language: mt
Date: 2008-05-30 00:00:00
Title: Rakkomandazzjoni tal-Kummissjoni tat- 30 ta' Mejju 2008 dwar miżuri għat-tnaqqis tar-riskju għas-sustanzi: triossidu tal-kromju, dikromat ta’ l-ammonju, dikromat tal-potassju (notifikata taħt id-dokument numru C(2008) 2326) Test b’relevanza għaż-ŻEE

18.6.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 158/65
            
         RAKKOMANDAZZJONI TAL-KUMMISSJONI
   tat-30 ta' Mejju 2008
   dwar miżuri għat-tnaqqis tar-riskju għas-sustanzi: triossidu tal-kromju, dikromat ta’ l-ammonju, dikromat tal-potassju
   (notifikata taħt id-dokument numru C(2008) 2326)
   (Test b’relevanza għaż-ŻEE)
   (2008/455/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KEE) Nru 793/93 tat-23 ta’ Marzu 1993 dwar il-valutazzjoni u l-kontroll tar-riskji ta’ sustanzi eżistenti (1), u b'mod partikolari l-Artikolu 11(2) tiegħu,
   Billi:
   
               (1)
            
            
               Fil-qafas tar-Regolament (KEE) Nru 793/93 is-sustanzi li ġejjin kienu identifikati bħala sustanzi ta' prijorità għall-valutazzjoni skond ir-Regolament tal-Kummissjoni (KE) Nru 143/97 tas-27 ta' Jannar 1997 (2) li jikkonċerna t-tielet lista ta’ sustanzi ta’ prijorità kif previst fir-Regolament tal-Kunsill (KEE) Nru 793/93
               
                           —
                        
                        
                           triossidu tal-kromju,
                        
                     
                           —
                        
                        
                           dikromat ta’ l-ammonju,
                        
                     
                           —
                        
                        
                           dikromat tal-potassju.
                        
                     
         
               (2)
            
            
               L-Istat Membru rapporteur maħtur skond dak ir-Regolament temm l-attivitajiet tal-valutazzjoni tar-riskju għall-bniedem u għall-ambjent għal dawk is-sustanzi skond ir-Regolament tal-Kummissjoni (KE) Nru 1488/94 tat-28 ta’ Ġunju 1994 li jistipula l-prinċipji għal studju dwar ir-riskji għall-bniedem u l-ambjent ta’ materjali eżistenti (3) u ssuġġerixxa strateġija biex ikunu limitati r-riskji skond ir-Regolament tal-Kunsill (KEE) Nru 793/93.
            
         
               (3)
            
            
               Il-Kumitat Xjentifiku dwar it-Tossiċità, l-Ekotossiċità u l-Ambjent (SCTEE) kien ikkonsultat u ħareġ opinjonijiet dwar il-valutazzjonijiet tar-riskju li saru mir-rapporteur. L-opinjonijiet ġew ippubblikati fuq il-websajt tal-Kumitat Xjentifiku.
            
         
               (4)
            
            
               Ir-riżultati tal-valutazzjoni tar-riskju u aktar riżultati ta’ l-istrateġiji biex ikunu limitati r-riskji huma stipulati fil-Komunikazzjoni tal-Kummissjoni korrispondenti (4).
            
         
               (5)
            
            
               Abbażi ta’ dik il-valutazzjoni, huwa xieraq li jkunu rrakkomandati ċerti miżuri għat-tnaqqis tar-riskju għal ċerti sustanzi.
            
         
               (6)
            
            
               Il-miżuri għat-tnaqqis tar-riskju rrakkomandati għall-ħaddiema għandhom ikunu kkunsidrati fi ħdan il-qafas tal-leġiżlazzjoni għall-protezzjoni tal-ħaddiema, meqjusa li tipprovdi qafas xieraq biex jiġu limitati r-riskji tas-sustanzi rilevanti sa fejn meħtieġ.
            
         
               (7)
            
            
               Il-miżuri għat-tnaqqis tar-riskju li għalihom tipprovdi din ir-rakkomandazzjoni huma skond l-opinjoni tal-Kumitat li twaqqaf skond l-Artikolu 15(1) tar-Regolament (KEE) Nru 793/93,
            
         B’DAN TIRRAKKOMANDA:
   TAQSIMA 1
   TRIOSSIDU TAL-KROMJU
   
      
         (CAS Nru 1333-82-0; Einecs Nru 215-607-8)
      
   
   DIKROMAT TA’ L-AMMONJU
   
      
         (CAS Nru 7789-09-05; Einecs Nru 232-143-1)
      
   
   DIKROMAT TAL-POTASSJU
   
      
         (CAS Nru 7778-50-9; Einecs Nru 231-906-6)
      
   
   Il-miżuri għat-tnaqqis tar-riskju għall-ħaddiema (1) u għall-ambjent (2, 3, 4, 5, 6)
   
            
               (1)
            
            
               L-impjegaturi li jużaw il-komposti tal-kromju (VI) fil-produzzjoni tal-pigmenti u taż-żebgħat, fil-formulazzjoni tal-prodotti għat-trattament tal-metall, fil-kisi elettrolitiku tal-metall u bħala murdenti fiż-żbigħ tas-suf għandhom jikkunsidraw kwalunkwe gwida speċifika għas-settur żviluppata fuq livell nazzjonali bbażata fuq il-gwida prattika u ta’ natura li ma torbotx, disponibbli mill-Kummissjoni kif stipulat fl-Artikolu 12(2) tad-Direttiva tal-Kunsill 98/24/KE (5).
            
         
            
               (2)
            
            
               L-awtoritajiet kompetenti fl-Istati Membri kkonċernati għandhom jistipulaw, fil-permessi maħruġa skond id-Direttiva 2008/1/KE (6), kundizzjonijiet, valuri ta’ limitu għall-emissjonijiet jew parametri ekwivalenti jew il-miżuri tekniċi dwar il-komposti tal-kromju (VI) sabiex joperaw skond l-Aqwa Metodi Disponibbli (BAT), waqt li jikkunsidraw il-karatteristiċi tekniċi ta’ l-installazzjonijiet ikkonċernati, il-pożizzjoni ġeografika tagħhom u l-kundizzjonijiet ambjentali lokali.
            
         
            
               (3)
            
            
               L-Istati Membri għandhom jeżaminaw bir-reqqa l-implimentazzjoni tal-BAT rigward il-komposti tal-kromju (VI) u jirrapurtaw kwalunkwe żvilupp importanti lill-Kummissjoni fil-qafas ta’ l-iskambju ta’ l-informazzjoni dwar il-BAT.
            
         
            
               (4)
            
            
               L-emissjonijiet lokali fl-ambjent għandhom, fejn ikun meħtieġ, ikunu kkontrollati minn regoli nazzjonali biex jiżguraw li ma jkun mistenni l-ebda riskju għall-ambjent.
            
         
            
               (5)
            
            
               B’attenzjoni partikolari għar-riduzzjoni fuq is-sit tal-komposti tal-Kromju (VI) għall-imluħ ta’ l-ikkonzar tal-Kromju (III) minn fabbriki involuti fl-ikkonzar tal-ġlud, huwa rakkomandat li fl-emenda li jmiss tad-dokument BREF għall-fabbriki involuti fl-ikkonzar tal-ġlud, jiġu inklużi referenzi xierqa biex jindikaw li r-riduzzjoni fuq il-post ta' komposti tal-Kromju (VI) għall-produzzjoni ta’ l-imluħ ta’ l-ikkonzar tal-Kromju (III) m’għandhomx jiġu kkunsidrati bħala BAT.
            
         
            
               (6)
            
            
               Għall-korpi ta’ l-ilma fejn l-emissjonijiet tal-kromju (VI) jistgħu jikkawżaw riskju, l-Istat/i Membru/i rilevanti għandu/hom jistabbilixxi/u EQSs u l-miżuri għat-tnaqqis tat-tniġġis nazzjonali biex jintlaħqu dawk l-EQSs fl-2015 skond id-Direttiva 2000/60/KE tal-Parlament Ewropew u tal-Kunsill (7).
            
         TAQSIMA 2
   DESTINATARJI
   
            
               (7)
            
            
               Din ir-Rakkomandazzjoni hija indirizzata lis-setturi kollha li jimpurtaw, jipproduċu, jittrasportaw, jaħżnu, jifformulaw fi preparazzjoni jew ipproċessar ieħor, jużaw, jarmu jew jirkurpraw is-sustanzi u lill-Istati Membri.
            
         
      Magħmul fi Brussell, 30 ta’ Mejju 2008.
      
         
            Għall-Kummissjoni
         
         Stavros DIMAS
         
            Membru tal-Kummissjoni
         
      
   
   
      (1)  ĠU L 84, 5.4.1993, p. 1. Ir-Regolament kif emendat bir-Regolament (KE) Nru 1882/2003 tal-Parlament Ewropew u tal-Kunsill (ĠU L 284, 31.10.2003, p. 1).
   
      (2)  ĠU L 25, 28.1.1997, p. 13.
   
      (3)  ĠU L 161, 29.6.1994, p. 3.
   
      (4)  ĠU C 152, 18.6.2008, p. 1.
   
      (5)  ĠU L 131, 5.5.1998, p. 11. Id-Direttiva kif emendata l-aħħar bid-Direttiva 2007/30/KE tal-Parlament Ewropew u tal-Kunsill (ĠU L 165, 27.6.2007, p. 21).
   
      (6)  ĠU L 24, 29.1.2008, p. 8.
   
      (7)  ĠU L 327, 22.12.2000, p. 1. Id-Direttiva kif emendata l-aħħar bid-Direttiva 2008/32/KE (ĠU L 81, 20.3.2008, p. 60).